תיכון הימלפרב

התיכון התורני הימלפרב הוא בית ספר תיכון ציוני-דתי לבנים הפועל בשכונת בית וגן בירושלים.

בית הספר מוגדר תיכון תורני ולא ישיבה תיכונית, הבדל שמתבטא בגישתו החינוכית הפתוחה. לאורך השנים נחשב בית הספר לתיכון הממלכתי-דתי הפופולרי ביותר לבנים בירושלים, ובולט באחוז זכאות לתעודת בגרות מהגבוהים בארץ, ובאחוז גבוה של תלמידים המתגייסים לשירות קרבי ולתפקידי קצונה בצה"ל.

את בית הספר מנהל הרב שלומי דנינו.

 היסטוריה 
בית-הספר נוסד בשנת 1920 בתור "תיכון מזרחי", ופעל ברחוב הלל שבמרכז העיר ירושלים. בשנת 1968 עבר בית-הספר למשכנו הנוכחי בשכונת בית וגן. עם המעבר למבנה החדש, הוסב שמו של המוסד על-שם פאול הימלפרב, נדבן אמריקני שתרם להקמת המבנה החדש.

 במלחמת חרבות ברזל 
תיכון הימלפרב מאופיין באחוז גבוה של בוגרי בית הספר שמתגייסים לתפקידי לוחמה ומגיעים לקצונה, בנוסף, רבים מבוגריו מגיעים ליחידות מובחרות בצבא. במלחמת חרבות ברזל נפלו עשרה מבוגרי התיכון, ביניהם ענר שפירא, הירש גולדברג-פולין והרב אבי גולדברג, ששימש כרב בית הספר.

 מבנה בית הספר 
אבן הפינה לבית הספר הונחה בנובמבר 1963, במעמד שר החינוך אבא אבן.

את מבנה בית הספר תכננו האדריכלים שולמית נדלר, מיכאל נדלר ושמואל ביקסון. בשנת הלימודים תשע"ח נחנך מבנה נוסף לבית הספר עקב הגידול במספר התלמידים. ב-2023 הוכר מבנה בית הספר כמבנה לשימור על ידי עיריית ירושלים בשל ערכו האדריכלי.

מבנה בית הספר כולל בית מדרש שמשמש לתפילות, כינוסים ולמידה במסגרת תוכנית 'המדרשייה' ללימוד תורה אחרי שעות הלימודים, וכן ארבע מעבדות ושני חדרי מחשבים לשימושן של המגמות המדעיות: פיזיקה, ביולוגיה, מדעי המחשב, גאוגרפיה, רובוטיקה, סייבר ורפואה. בנוסף למגמות אלו פועלות בתיכון גם מגמות באשכול מדעי הרוח: אמנות, היסטוריה, לימודי ארץ ישראל, השפה הערבית, מגמת ספרות בהנחיית תמר קריגר-ערמוני ומגמת קולנוע בהובלת יובל ריבלין.

ספריית בית הספר נחנכה באמצע שנות התשעים במעמד ראש העירייה, אהוד אולמרט, וב-2017 שופצה, וקוטלגה דיגיטלית. בשנת 2024 הספרייה עברה שיפוץ נרחב, ובטקס בהשתתפות קהילת בית הספר הוקדשה לזכר בוגריו שנפלו במלחמת חרבות ברזל.
ממוזער|ספריית בית הספר

 אירועים שנתיים בולטים 
טקסט=הנשיא הרצוג ורעייתו בביקור בהימלפרב במסגרת תוכנית 'שיחת המנהל'. מימין לשמאל: מנהלת תיכון בויאר השכן, רעיית הנשיא מיכל הרצוג, הנשיא יצחק הרצוג ומנהל תיכון הימלפרב|ממוזער|הנשיא הרצוג ורעייתו בביקור בהימלפרב במסגרת תוכנית 'שיחת המנהל'
 במסגרת תוכנית 'שיחת המנהל' בית הספר מארח לאורך השנה הרצאות מאנשי מפתח בציבוריות הישראלית.לרשימה ההרצאות המלאה בתוכנית.
 ביום הזיכרון השנתי לרצח יצחק רבין עורך בית הספר טקס שמתמקד בחשיבות ערכי הסובלנות והפלורליזם במשותף עם בית הספר הכללי השכן, תיכון בויאר.
 במהלך חודש אדר לומדים רבים מהתלמידים דף יומי בגמרא ומסיימים יחדיו מסכת נבחרת.
 בשבוע שבין יום השואה ליום הזיכרון ויום העצמאות נוהג בית הספר לצאת למסע 'בונים מדינה' עם תלמידי שכבת י"ב.
 בית הספר משתתף באופן קבוע במרתון ירושלים לזכר בוגר בית הספר מתן שביט.

 תחרויות חינוך גופני 
בית הספר זכה להישגים רבים בענפי ספורט שונים. נבחרת הכדורסל העפילה ארבע שנים ברציפות לגמר המחוזי (2013–2016) וזכתה פעם אחת בגמר המחוז. בשנת 2018 הנבחרת העפילה שוב לגמר המחוז וזכתה באליפות החמ"ד של הישיבות והתיכונים הדתיים, תואר שזכתה בו שוב גם באליפויות של 2019, 2024 ו־2025. נבחרת הקטרגל הבית ספרית העפילה פעם אחת לגמר המחוזי, וכן נבחרות מרוצי שדה של בית הספר זכו מספר פעמים במקומות ראשונים באליפות הארצית.

 סגל 
 מנהלי בית-הספר 
 1953–1968: ד"ר אליעזר פינצ'ובר
 1968–1992: אברהם גולדברג
 1992–1997: הרב ד"ר יהודה ברנדס
 1997–2020: הרב ירמיהו (ירמי) סטביסקי
 2020– : הרב שלומי דנינו

 בוגרים ידועים 
 הרצי הלוי, הרמטכ"ל ה־23 של צה"ל.
 עמית סגל, הפרשן הפוליטי של חברת החדשות.
 אבי בלוט, אלוף פיקוד המרכז.
 יורם הלוי, ניצב במשטרת ישראל ואלוף בצה"ל.
 אבישי בן-חיים, כתב ופרשן בחדשות 13.
 הרב אילעאי עופרן, רב קבוצת יבנה וראש המכינה הקדם צבאית 'רוח השדה'.
 פרופ' יאיר לורברבוים חוקר בתחום המשפט העברי, ומחשבת ישראל באוניברסיטת בר-אילן.
 פרופ' נעם ניסן, חוקר בתחום מדעי המחשב ותורת המשחקים האלגוריתמית באוניברסיטה העברית.
 יאיר אגמון, סופר, קולנוען ופובליציסט.

לרשימה המלאה ראו גם: רשימת בוגרי התיכון

 פרסים ואותות 
 פרס החינוך הדתי לשנת תשס"ז
 אות הנשיא לחינוך לשותפות תשע"ז

קישורים חיצוניים




 הערות שוליים 

*
קטגוריה:ציונות דתית: חינוך
קטגוריה:בית וגן: מוסדות חינוך
הימלפרב
קטגוריה:ירושלים: מבנים לשימור
קטגוריה:מבנים ואתרים שתכננו שולמית ומיכאל נדלר ושמואל ביקסון
קטגוריה:תנועת המזרחי